ઓસ્કરે પ્લાઝોવની બાંધકામની ઑફિસને અરજી કરીને, એદમ ગારદે નામના એક યહૂદી યુવાન ઇજનેરને છાવણીનું મકાન બાંધવામાં મદદ કરવા માટે મોકલવાની માંગણી કરી. ગારદે હજુ પણ એમોનની છાવણીના બેરેકમાં જ કામ કરતો હતો. પ્લાઝોવના બેરેકનું બાંધકામ કરતા કામદારોને ગારદેએ બરાબર સૂચનાઓ આપી દીધી, અને પોતે એક જર્મન ચોકીદારની સાથે ઝેબ્લોસીની ઓસ્કારની ફેક્ટરીમાં ચાલતા બાંધકામનું નિરીક્ષણ કરવા માટે પ્લાઝોવથી લિપોવા સ્ટ્રીટ પહોંચ્યો. ઝેબ્લોસીમાં ચારસો કેદીઓ માટે બની રહેલી છાવણીની બાજુમાં બનેલા ‘ડેફ’ના કેદી કામદારોને રહેવા માટેના કામચલાઉ બે કાચાં-પાકાં મકાનો પણ તેણે જોયાં. એ મકાનોની ફરતે બાંધેલી વાડની બહાર એસએસની ટૂકડી ચોકીપહેરો કરી રહી હતી. સૈનિકોએ ગારદેને જણાવ્યું કે કોઈ ઉપરી ઈન્સ્પેક્ટર તપાસ માટે આવે એ સિવાય, ઓસ્કર એસએસને છાવણી કે ફેક્ટરીની અંદર આવવાની મંજૂરી આપતો ન હતો. તેમણે જણાવ્યું કે એમેલિયાની ફેક્ટરીની બહાર તૈનાત એસએસની એ નાનકડી ટૂકડીને ઓસ્કર નશામાં ધૂત કરીને પોતાનામાં જ મસ્ત રાખે છે. ગારદે પોતે પણ એ જોતો હતો કે એમેલિયાના કેદી સ્ત્રી-પુરુષો તો પેલા બે તૂટ્યાં-ફૂટ્યાં મકાનોમાં પણ સંતુષ્ટ હતાં. હૃદયરોગના હુમલામાંથી બચી જનાર વ્યક્તિ પોતાને ભાગ્યશાળી ગણાવે એ જ રીતે આ કેદીઓ પણ ગર્વથી પોતાને ‘શિન્ડલરના યહૂદીઓ’ તરીકે ઓળખાવતા હતા!